**DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO**

2023 m. vasario 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi ir Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 5 straipsnio 2 dalimi, Rokiškio rajono savivaldybės taryba nusprendžia:

1. Patvirtinti Rokiškio rajono savivaldybės švietimo įstaigų vadovų darbo apmokėjimo sistemą (pridedama).

2. Pripažinti netekusiais galios:

2.1. Rokiškio rajono savivaldybės tarybos 2021 m. kovo 26 d. sprendimą Nr. TS-56 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“;

2.2. Rokiškio rajono savivaldybės tarybos 2021 m. lapkričio 26 d. sprendimą Nr. TS-236 „Dėl Rokiškio rajono savivaldybės tarybos 2021 m. kovo 26 d. sprendimo Nr. TS-56 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“ pakeitimo“;

2.3. Rokiškio rajono savivaldybės tarybos 2022 m. gruodžio 23 d. sprendimą Nr. TS-278 „Dėl Rokiškio rajono savivaldybės tarybos 2021 m. kovo 26 d. sprendimo Nr. TS-56 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“ pakeitimo“.

3. Šį sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme (toliau – Įstatymas) nurodoma, jog savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą, todėl sprendimo projekto tikslas – patvirtinti naujos redakcijos Rokiškio rajono savivaldybės švietimo įstaigų vadovų darbo apmokėjimo sistemą (dėl teisės akto pakeitimų).

**Teisinio reguliavimo nuostatos.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymas.

**Sprendimo projekto esmė.**

Rokiškio rajono savivaldybės švietimo įstaigų vadovų darbo apmokėjimo sistema (toliau – Sistema) nustato savivaldybės švietimo įstaigų vadovų, dirbančių pagal darbo sutartis darbo apmokėjimo sąlygas ir dydžius, pareigybių lygius, priemokų, premijų, materialinių pašalpų mokėjimo sąlygas, taip pat kasmetinį veiklos vertinimą.

Dėl Įstatymo pakeitimų Sistema per dvejus metus buvo keičiama keletą kartų, todėl šis dokumentas išdėstomas nauja redakcija. Pakeisti arba / ir papildyti kai kurie Sistemos punktai ir papunkčiai (2, 11, 24.4 ir kt.) bei priedai.

Pakeitimai pateikiami aiškinamojo rašto priede – lyginamajame variante (keitimai pažymėti raudonu šriftu).

**Laukiami rezultatai.**

Teisės aktų, reglamentuojančių biudžetinių įstaigų darbo apmokėjimą, įgyvendinimas.

**Finansavimo šaltiniai ir lėšų poreikis**.

Lietuvos Respublikos valstybės biudžeto (mokymo lėšos) ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė

PATVIRTINTA

Rokiškio rajono savivaldybės tarybos

2023 m. vasario 24 d. sprendimu Nr. TS-

**ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMA**

**I SKYRIUS**

**BENDROSIOS NUOSTATOS**

1. Rokiškio rajono savivaldybės švietimo įstaigų vadovų darbo apmokėjimo sistema (toliau – Sistema) nustato savivaldybės švietimo įstaigų vadovų (toliau – švietimo įstaigų vadovai), dirbančių pagal darbo sutartis darbo apmokėjimo sąlygas ir dydžius, pareigybių lygius, priemokų, premijų, materialinių pašalpų mokėjimo sąlygas, taip pat kasmetinį veiklos vertinimą.

2. Sistema parengta vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu (toliau – Įstatymas), Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatais, patvirtintais Lietuvos Respublikos švietimo, mokslo ir sporto ministro 2018 m. kovo 27 d. įsakymu Nr. V-279 (Lietuvos Respublikos švietimo, mokslo ir sporto ministro 2021 m. sausio 11 d. įsakymo Nr. V-48 redakcija).

3. Sistemoje vartojamos sąvokos atitinka Įstatyme apibrėžtas sąvokas. Sistemoje taip pat vartojamos sąvokos:

3.1. mokykla – biudžetinė įstaiga, kurios pagrindinė veikla yra formalusis arba (ir) neformalusis švietimas;

3.2. švietimo pagalbos įstaiga – biudžetinė įstaiga, kurios pagrindinė veikla yra švietimo pagalbos teikimas;

3.3. švietimo įstaiga – mokykla ir švietimo pagalbos įstaiga.

**II SKYRIUS**

**BIUDŽETINIŲ ĮSTAIGŲ GRUPĖS IR PAREIGYBĖS**

4. Biudžetinės įstaigos skirstomos į tris grupes (išskyrus mokyklas):

4.1. I grupė – kai pareigybių sąraše yra 201 ir daugiau pareigybių;

4.2. II grupė – kai pareigybių sąraše yra 51–200 pareigybių;

4.3. III grupė – kai pareigybių sąraše yra 50 ir mažiau pareigybių.

5. Švietimo įstaigų vadovų pareigybės priskiriamos biudžetinių įstaigų vadovų ir jų pavaduotojų pareigybių grupei, kurių pareigybės priskiriamos A (A1 ar A2) lygiui, atsižvelgiant į būtiną išsilavinimą toms pareigoms eiti.

6. Švietimo įstaigos vadovo pareigybė yra A lygio, t. y. šiai pareigybei būtinas ne žemesnis kaip aukštasis išsilavinimas:

6.1. A1 lygio – pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam prilygintu išsilavinimu;

6.2. A2 lygio – pareigybės, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu.

7. Švietimo įstaigų vadovų pareigybių aprašymus tvirtina Rokiškio rajono savivaldybės meras (toliau – Savivaldybės meras) pagal Lietuvos Respublikos Vyriausybės ar jos įgaliotos institucijos patvirtintą Valstybės ir savivaldybių įstaigų darbuotojų pareigybių aprašymo metodiką.

8. Švietimo įstaigos vadovo pareigybės aprašyme turi būti nurodyta:

8.1 pareigybės grupė;

8.2. pareigybės pavadinimas;

8.3. konkretus pareigybės lygis;

8.4. specialieji reikalavimai, keliami šias pareigas einančiam darbuotojui (išsilavinimas, darbo patirtis, profesinė kvalifikacija);

8.5. pareigybei priskirtos funkcijos.

**III SKYRIUS**

**DARBO UŽMOKESTIS IR MATERIALINĖS PAŠALPOS**

9. Švietimo įstaigų vadovų darbo užmokestį sudaro:

9.1. pareiginė alga (pastovioji ir kintamoji dalys arba tik pastovioji dalis, jeigu šios Sistemos nustatyta tvarka kintamoji dalis nenustatoma);

9.2. priemokos;

9.3. mokėjimas už darbą poilsio ir švenčių dienomis, nakties ir viršvalandinį darbą, budėjimą;

9.4. premijos.

10. Švietimo įstaigų vadovų pareiginės algos pastovioji dalis nustatoma pareiginės algos koeficientais. Pareiginės algos koeficiento vienetas yra lygus Lietuvos Respublikos Seimo patvirtinto atitinkamų metų pareiginės algos baziniam dydžiui, kuris taikomas apskaičiuojant valstybės politikų, teisėjų, valstybės pareigūnų ir valstybės tarnautojų pareigines algas. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio.

**11. Švietimo pagalbos įstaigų vadovų, kurių darbas laikomas pedagoginiu, pareiginės algos pastoviosios dalies nustatymas:**

11.1. švietimo pagalbos įstaigų vadovų, kurių darbas laikomas pedagoginiu, pareiginės algos pastovioji dalis nustatoma pagal Sistemos 1 priedą, atsižvelgiant į pareigybių sąraše nustatytą darbuotojų pareigybių skaičių, vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms, organizacijoms ir (ar) jų padaliniams, ir kitus darbo apmokėjimo Sistemoje nustatytus kriterijus;

11.2. švietimo pagalbos įstaigų vadovų pareiginės algos pastoviosios dalies koeficientai gali būti didinami dėl veiklos sudėtingumo, atsižvelgiant į šiuos kriterijus:

11.2.1. už  tarptautinių projektų inicijavimą ir vykdymą, kurių metinis biudžetas 5 tūkstančiai ir daugiau (kai projekto rengėjas ir vadovas yra įstaigos vadovas ir jam nėra numatytas apmokėjimas iš projektui finansuoti skirtų lėšų) – 10 procentų;

11.2.2. už respublikinių projektų inicijavimą ir vykdymą, kurių metinis biudžetas 5 tūkstančiai ir daugiau (kai projekto rengėjas ir vadovas yra įstaigos vadovas ir jam nėra numatytas apmokėjimas iš projektui finansuoti skirtų lėšų) – 5 procentais;

11.2.3. atsiradus kitiems 11.2.1–11.2.2 papunkčiuose nenumatytiems ypač svarbiems įstaigos veiklai kriterijams – 2 procentais;

11.3. jeigu švietimo pagalbos įstaigos vadovo veikla atitinka du ir daugiau 11.2 papunktyje nustatytų kriterijų, jo pareiginės algos pastoviosios dalies koeficientas gali būti didinamas ne daugiau kaip 25 procentais;

11.4. švietimo pagalbos įstaigos vadovo pareiginės algos pastoviosios dalies koeficientas nustatomas iš naujo:

11.4.1. pasikeitus vadovaujamo darbo patirčiai;

11.4.2. pasikeitus biudžetinės įstaigos darbuotojų pareigybių skaičiui;

11.4.3. nustačius, kad įstaigos vadovo pareiginė alga (pastovioji dalis kartu su kintamąja dalimi) viršija praėjusio ketvirčio biudžetinės įstaigos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius;

11.4.4. pasikeitus veiklos sudėtingumui;

11.5. švietimo pagalbos įstaigos vadovas argumentuotą prašymą dėl pareiginės algos pastoviosios dalies koeficiento pakeitimo pagal 11.4 papunktyje nurodytus atvejus teikia Savivaldybės merui, suderinęs su savivaldybės administracijos Švietimo ir sporto skyriumi.

**12. Mokyklų vadovų pareiginės algos pastoviosios dalies nustatymas:**

12.1. mokyklų vadovų pareiginės algos pastovioji dalis nustatoma pagal Sistemos 2 priedą,

atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą;

12.2. mokyklų vadovų pareiginės algos pastoviosios dalies koeficientai dėl veiklos sudėtingumo privalo būti didinami:

12.2.1. jeigu ikimokyklinio ugdymo įstaigose, bendrojo ugdymo mokyklose, išskyrus Sistemos 12.2.3 ir 12.2.4 papunkčiuose nurodytas mokyklas, ugdoma (mokoma):

12.2.1.1. 10–15 mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių, mokyklos vadovo pastoviosios dalies koeficientas didinamas 5 procentais;

12.2.1.2. 16 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių, mokyklos vadovo pastoviosios dalies koeficientas didinamas 10 procentų;

12.2.1.3. pareiginės algos koeficientas didinamas, įstaigos vadovui pateikus informaciją, suderintą su Pedagogine psichologine tarnyba, apie įstaigoje ugdomų mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių, skaičių;

12.2.2. jeigu mokykloje ugdoma (mokoma) 10 užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, mokyklos vadovo pastoviosios dalies koeficientas didinamas 10 procentų dvejus metus nuo mokinio mokymosi pagal bendrojo ugdymo programas pradžios Lietuvos Respublikoje;

12.2.3. mokyklų, skirtų mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių, ar mokyklų, kurios turi padalinius (skyrius), skirtus specialiųjų ugdymosi poreikių turintiems mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių, vadovams pastoviosios dalies koeficientas didinamas 15 procentų;

12.2.4. mokyklų, kurios turi skyrius, skirtus mokiniams, dėl nepalankių aplinkos veiksnių turintiems specialiųjų ugdymosi poreikių, vadovams pastoviosios dalies koeficientas didinamas 15 procentų;

12.3. mokyklų vadovų pareiginės algos pastoviosios dalies koeficientai dėl veiklos sudėtingumo gali būti didinami, atsižvelgiant į šiuos kriterijus:

12.3.1. mokyklų vadovams, kurie vadovauja švietimo įstaigoms, kurių organizacijos struktūra sudėtinga (skyriai, padaliniai):

12.3.1.1. už padalinį – 3 procentais;

12.3.1.2. už skyrių, kuriame įgyvendinamos tos pačios ugdymo programos kaip vadovaujamoje mokykloje, – 5 procentais;

12.3.1.3. už skyrių, kuriame įgyvendinamos kitos ugdymo programos nei vadovaujamoje mokykloje, – 10 procentų;

12.3.2. mokyklos vadovui, kuris vadovauja bazinei mokyklai brandos egzaminų vykdymui – 2 procentais;

12.3.3. už  respublikinių projektų inicijavimą ir vykdymą, kurių metinis biudžetas 5 tūkstančiai ir daugiau (kai projekto rengėjas ir vadovas yra mokyklos vadovas ir jam nėra numatytas apmokėjimas iš projektui finansuoti skirtų lėšų) – 5 procentais;

12.3.4. už  tarptautinių projektų inicijavimą ir vykdymą, kurių metinis biudžetas 5 tūkstančiai ir daugiau (kai projekto rengėjas ir vadovas yra mokyklos vadovas ir jam nėra numatytas apmokėjimas iš projektui finansuoti skirtų lėšų) – 10 procentų;

12.3.5. atsiradus kitiems 12.3.1–12.3.4 papunkčiuose nenumatytiems ypač svarbiems įstaigos veiklai kriterijams – 2 procentais;

12.4. jeigu mokyklos vadovo veikla atitinka du ir daugiau Sistemos 12.2 ir 12.3 papunkčiuose nustatytų kriterijų, jo pareiginės algos pastoviosios dalies koeficientasdidinamas nedaugiau kaip 25 procentais.

12.5. mokyklos vadovo pareiginės algos pastoviosios dalies koeficientas nustatomas iš naujo:

12.5.1. pasikeitus mokinių skaičiui;

12.5.2. pasikeitus pedagoginio darbo stažui;

12.5.3. pasikeitus veiklos sudėtingumui;

12.5.4. nustačius, kad mokyklos vadovo pareiginė alga (pastovioji dalis kartu su kintamąja dalimi) viršija praėjusio ketvirčio mokyklos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius.

12.6. mokyklos vadovas argumentuotą prašymą dėl pareiginės algos pastoviosios dalies koeficiento pakeitimo pagal 12.5 papunktyje nurodytus atvejus teikia Savivaldybės merui, suderinęs su savivaldybės administracijos Švietimo ir sporto skyriumi.

13. Švietimo įstaigos vadovo pareiginės algos pastoviosios dalies koeficientą nustato Savivaldybės meras pagal Sistemoje ir jos prieduose numatytus koeficientus.

14. Švietimo įstaigos vadovo pareiginės algos pastovioji dalis sulygstama darbo sutartyje pagal Įstatymo nuostatas ir Sistemą.

**15.** **Pareiginės algos kintamoji dalis:**

15.1. švietimo įstaigų vadovų pareiginės algos kintamosios dalies nustatymas priklauso nuo praėjusių metų veiklos vertinimo pagal nustatytas metines užduotis, siektinus rezultatus ir jų vertinimo rodiklius bei gebėjimus atlikti pareigybės aprašyme nustatytas funkcijas, išskyrus Sistemos 15.3 papunktyje nurodytąjį atvejį;

15.2. švietimo įstaigų vadovų pareiginės algos kintamoji dalis, atsižvelgiant į praėjusių metų veiklos vertinimą, mokyklos tarybos ar švietimo pagalbos įstaigos savivaldos institucijos sprendimą ir Savivaldybės mero sprendimą, nustatoma iki kito švietimo įstaigų vadovų kasmetinio veiklos vertinimo (nuo pareiginės algos pastoviosios dalies dydžio):

15.2.1. jei švietimo įstaigos vadovo veikla įvertinta labai gerai – 15–30 procentų;

15.2.2. jei švietimo įstaigos vadovo veikla įvertinta gerai – 5–10 procentų;

15.3. švietimo įstaigos vadovo pareiginės algos kintamoji dalis gali būti nustatyta priėmimo į darbą metu, taip pat vadovui grįžus iš vaiko priežiūros atostogų, atsižvelgiant į vadovo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir negali būti mokama ilgiau kaip iki to švietimo įstaigos vadovo kito kasmetinio veiklos vertinimo;

15.4. konkrečius švietimo įstaigų vadovų pareiginės algos kintamosios dalies dydžius nustato Savivaldybės meras;

15.5. pareiginės algos kintamoji dalis į švietimo įstaigos vadovo darbo sutartį neįrašoma, švietimo įstaigos vadovas pasirašytinai supažindinamas su Savivaldybės mero potvarkiu dėl pareiginės algos kintamosios dalies dydžio nustatymo.

**16. Priemokos:**

16.1. už papildomą darbo krūvį, kai yra padidėjęs darbų mastas, atliekant pareigybės aprašyme nustatytas funkcijas, bet neviršijama nustatyta darbo laiko trukmė, gali būti skiriama iki 30 procentų pareiginės algos pastoviosios dalies dydžio priemoka ir gali būti skiriama ne ilgiau kaip iki kalendorinių metų pabaigos;

16.2. už pavadavimą, kai raštu pavedama laikinai atlikti kito darbuotojo pareigybei nustatytas funkcijas, gali būti skiriama iki 30 procentų pareiginės algos pastoviosios dalies dydžio priemoka ir gali būti skiriama ne ilgiau kaip iki kalendorinių metų pabaigos;

16.3. už papildomų funkcijų ar užduočių, nenustatytų pareigybės aprašyme ir suformuluotų raštu, vykdymą, gali būti skiriama iki 30 procentų pareiginės algos pastoviosios dalies dydžio priemoka ir gali būti skiriama ne ilgiau kaip iki kalendorinių metų pabaigos;

16.4. už darbą, esant nukrypimų nuo normalių darbo sąlygų, gali būti skiriama iki 20 procentų pareiginės algos pastoviosios dalies dydžio priemoka ir gali būti skiriama iki darbo, esant nukrypimų nuo normalių darbo sąlygų, pabaigos;

16.5. priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio;

16.6. konkretų priemokos dydį, nurodydamas, už ką skiriama, nustato Savivaldybės meras.

**17. Premijos:**

17.1. švietimo įstaigų vadovams ne daugiau kaip vieną kartą per metus Savivaldybės mero potvarkiu gali būti skiriamos premijos (nuo pareiginės algos pastoviosios dalies):

17.1.1. atlikus vienkartines ypač svarbias įstaigos veiklai užduotis (tarptautinių ar šalies renginių organizavimas, įstaigos pasiekimų sklaida tarptautiniu ar šalies lygmeniu, įstaigos veiklos rezultatų pripažinimas respublikiniu lygmeniu, inovatyvių idėjų (iniciatyvų), turinčių teigiamą įtaką įstaigos veiklos rezultatams, įgyvendinimas ir kt.) – iki 100 procentų;

17.1.2. įvertinus labai gerai švietimo įstaigos vadovo praėjusių kalendorinių metų veiklą – iki 100 procentų;

17.1.3. įgijus teisę gauti socialinio draudimo senatvės pensiją ir švietimo įstaigos vadovo iniciatyva nutraukus darbo sutartį;

17.2. premijos negali viršyti švietimo įstaigos vadovui nustatytos pareiginės algos pastoviosios dalies dydžio;

17.3. premijos skiriamos neviršijant biudžetinei įstaigai darbo užmokesčiui skirtų lėšų;

17.4. premija negali būti skiriama švietimo įstaigos vadovui, per paskutinius 12 mėnesių padariusiam darbo pareigų pažeidimą;

17.5. konkretų premijos dydį, nurodydamas už ką skiriama, nustato Savivaldybės meras.

**18. Materialinės pašalpos:**

18.1. švietimo įstaigų vadovams, kurių materialinė būklė tapo sunki dėl jų pačių ligos, artimųjų giminaičių, sutuoktinio, partnerio, sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėju ar rūpintoju įstatymų nustatyta tvarka yra paskirtas švietimo įstaigos vadovas, ligos ar mirties, stichinės nelaimės ar turto netekimo, jeigu yra biudžetinės įstaigos vadovo rašytinis prašymas ir pateikti atitinkamą aplinkybę patvirtinantys dokumentai, gali būti skiriama iki 5 minimaliųjų mėnesinių algų dydžio materialinė pašalpa iš biudžetinei įstaigai skirtų lėšų;

18.2. mirus švietimo įstaigos vadovui, jo šeimos nariams, gali būti išmokama iki 5 minimaliųjų mėnesinių algų dydžio materialinė pašalpa, jeigu pateiktas jo šeimos narių rašytinis prašymas ir mirties faktą patvirtinantys dokumentai;

18.3. materialinę pašalpą švietimo įstaigų vadovams ar jų šeimos nariams skiria Savivaldybės meras;

18.4. materialinės pašalpos švietimo įstaigų vadovams ar jų šeimos nariams mokamos iš biudžetinei įstaigai skirtų lėšų.

19. Už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų biudžetinių įstaigų vadovams mokama Lietuvos Respublikos darbo kodekso nustatyta tvarka (apie tai susitariant darbo sutartyje).

**IV SKYRIUS**

**ŠVIETIMO ĮSTAIGŲ VADOVŲ KASMETINĖS VEIKLOS VERTINIMAS**

20. Švietimo įstaigų vadovų kasmetinio veiklos vertinimo tikslas – įvertinti švietimo įstaigų vadovų, praėjusių kalendorinių metų veiklą pagal nustatytas metines užduotis, siektinus rezultatus ir jų vertinimo rodiklius bei siekti švietimo įstaigos veiklos kokybės, skatinant švietimo įstaigų vadovųveiklos efektyvumą.

21. Švietimo įstaigų vadovų praėjusių kalendorinių metų veikla vertinama vadovaujantis Lietuvos Respublikos švietimo, mokslo ir sporto ministro patvirtintais Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatais.

22. Švietimo įstaigų vadovams kiekvienais metais iki kovo 1 dienos Savivaldybės meras, įvertinęs savivaldybės administracijos Švietimo ir sporto skyriaus rekomendacijas, vadovaudamasis Lietuvos Respublikos švietimo, mokslo ir sporto ministronustatyta tvarka, nustato metines veiklos užduotis, susijusias su švietimo įstaigų metinio veiklos plano priemonėmis arba susijusias su švietimo įstaigos metinio veiklos plano priemonėmis ir su įstaigos vidaus administravimu bei veiklos efektyvumo didinimu, siektinus rezultatus ir jų vertinimo rodiklius, pagal kurias vertinama įstaigos vadovo veikla. Naujai paskirtam ar grįžusiam iš atostogų vaikui prižiūrėti švietimo įstaigos vadovui metinės veiklos užduotys, siektini veiklos rezultatai ir jų vertinimo rodikliai nustatomi per vieną mėnesį nuo jo paskyrimo į pareigas dienos. Jei naujai paskyrus vadovą iki einamųjų metų pabaigos lieka mažiau nei 6 mėnesiai, jam metinės veiklos užduotys, siektini veiklos rezultatai ir jų vertinimo rodikliai gali būti nenustatomi. Jei jie nustatomi, tuomet yra vertinami nuostatų nustatyta tvarka. Jeigu švietimo įstaigos vadovas, dirbantis pagal darbo sutartį, priimamas į pareigas toje pačioje įstaigoje naujai penkerių metų kadencijai, iki einamųjų metų pabaigos jam galioja einamųjų metų pradžioje nustatytos metinės užduotys, siektini veiklos rezultatai ir jų vertinimo rodikliai. Prireikus nustatytos metinės užduotys, siektini rezultatai ir jų vertinimo rodikliai einamaisiais metais dėl objektyvių priežasčių gali būti vieną kartą pakeisti arba papildyti, bet ne vėliau kaip iki spalio 1 dienos. Švietimo įstaigų vadovų metinės veiklos užduotys kartu su siektinais veiklos rezultatais ir jų vertinimo rodikliais skelbiamos savivaldybės ir švietimo įstaigos, kurioje eina pareigas vadovas, interneto svetainėse.

23. Kiekvienais metais iki kovo 1 dienos Savivaldybės meras įvertina švietimo įstaigų vadovų, dirbančių pagal darbo sutartis, praėjusių metų veiklą pagal nustatytas metines veiklos užduotis, siektinus rezultatus ir jų vertinimo rodiklius, vadovaudamasis Lietuvos Respublikos švietimo, mokslo ir sporto ministro nustatyta tvarka. Švietimo įstaigos vadovo, dirbančio pagal darbo sutartį, praėjusių metų veikla gali būti vertinama labai gerai, gerai, patenkinamai ir nepatenkinamai. Jeigu švietimo įstaigos vadovo, dirbančio pagal darbo sutartį, metinė veikla įvertinama nepatenkinamai dvejus metus iš eilės, Savivaldybės meras priima sprendimą atleisti švietimo įstaigos vadovą iš pareigų ir nutraukti su juo sudarytą darbo sutartį per 10 darbo dienų nuo švietimo įstaigos vadovo metų veiklos ataskaitos įvertinimo, neišmokant jam išeitinės išmokos.

24. Savivaldybės meras, įvertinęs švietimo įstaigos vadovo praėjusių kalendorinių metų veiklą:

24.1. labai gerai, – švietimo įstaigos vadovui iki kito švietimo įstaigos vadovo kasmetinio veiklos vertinimo nustato pareiginės algos kintamosios dalies dydį, ne mažesnį kaip 15 procentų pareiginės algos pastoviosios dalies (15–30 procentų), ir gali skirti premiją pagal šioje Sistemoje nustatytą tvarką ir dydžius;

24.2. gerai, – švietimo įstaigos vadovui iki kito švietimo įstaigos vadovo kasmetinio veiklos vertinimo nustato pareiginės algos kintamosios dalies dydį, ne mažesnį kaip 5 procentai pareiginės algos pastoviosios dalies (5–10 procentų) pagal šioje Sistemoje nustatytą tvarką ir dydžius;

24.3. patenkinamai, – švietimo įstaigos vadovui iki kito švietimo įstaigos vadovo kasmetinio veiklos vertinimo nenustato pareiginės algos kintamosios dalies dydžio;

24.4. nepatenkinamai, – švietimo įstaigos vadovui iki kito švietimo įstaigos vadovo kasmetinio veiklos vertinimo nustato vienetu mažesnį pareiginės algos pastoviosios dalies koeficientą. Su biudžetinės įstaigos vadovu gali būti sudarytas rezultatų gerinimo planas (pagal Darbo kodekso 57 straipsnio 5 dalį), kurio vykdymas įvertinamas ne anksčiau kaip po 2 mėnesių. Rezultatų gerinimo plano vykdymo rezultatus įvertinus nepatenkinamai, su biudžetinės įstaigos vadovu sudaryta darbo sutartis gali būti nutraukiama pagal Darbo kodekso 57 straipsnio 1 dalies 2 punktą.

25. Savivaldybės mero siūlymas dėl švietimo įstaigos vadovo kasmetinio veiklos vertinimo įgyvendinamas ne vėliau kaip per 2 mėnesius nuo šio straipsnio 24 punkte nurodyto sprendimo priėmimo dienos ir galioja iki kito švietimo įstaigos vadovo kasmetinio veiklos vertinimo. Savivaldybės meras vieną iš Sistemos 24 punkte numatytų sprendimų įformina potvarkiu.

26. Jei švietimo įstaigos vadovo metų veiklos ataskaita švietimo įstaigoje įvertinta skirtingai nuo Savivaldybės mero, galutinį argumentuotą sprendimą dėl įvertinimo priima Savivaldybės meras.

27. Jei švietimo įstaigos vadovas per metus sirgo ne mažiau kaip 4 mėnesius, suderinus su juo, kasmetinis vertinimas gali būti atidėtas arba metų užduotys pakoreguotos.

28. Švietimo įstaigos vadovas priimtus sprendimus dėl jo kasmetinio veiklos vertinimo turi teisę skųsti nustatyta darbo ginčų nagrinėjimo tvarka.

**V SKYRIUS**

**BAIGIAMOSIOS NUOSTATOS**

29. Švietimo įstaigų vadovų, dirbančių papildomą darbą, darbo užmokestis nustatomas Įstatymo nustatyta tvarka.

30. Sistema gali būti keičiama, papildoma, panaikinama Savivaldybės tarybos sprendimu.

\_\_\_\_\_\_\_\_\_\_\_\_\_

Rokiškio rajono savivaldybės

švietimo įstaigų vadovų

darbo apmokėjimo sistemos

1 priedas

**ŠVIETIMO PAGALBOS ĮSTAIGŲ VADOVŲ, KURIŲ DARBAS LAIKOMAS PEDAGOGINIU, PAREIGINĖS ALGOS PASTOVIOSIOS DALIES KOEFICIENTAI**

(Baziniais dydžiais)

|  |  |  |
| --- | --- | --- |
| Pareigybių skaičius | Vadovaujamo darbo patirtis (metais) | Pastoviosios dalies koeficientai, jeigu pareigybės lygis A |
| 50 ir mažiau pareigybių | iki 5 | 13,49 |
| nuo daugiau kaip 5 iki 10 | 13,69 |
| daugiau kaip 10 | 13,9 |

\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės

švietimo įstaigų vadovų

darbo apmokėjimo sistemos

2 priedas

**MOKYKLŲ VADOVŲ IR ŠVIETIMO PAGALBOS ĮSTAIGŲ VADOVŲ, KURIŲ DARBAS LAIKOMAS PEDAGOGINIU, PAREIGINĖS ALGOS PASTOVIOSIOS DALIES KOEFICIENTAI**

1. Mokyklų vadovų pareiginės algos pastoviosios dalies koeficientai:

(Baziniais dydžiais)

|  |  |  |  |
| --- | --- | --- | --- |
| Mokinių skaičius | Pastoviosios dalies koeficientai | | |
| Pedagoginio darbo stažas (metais) | | |
| iki 10 metų | nuo daugiau kaip 10 iki 15 metų | daugiau kaip 15 metų |
| iki 200 | 14,81 | 15,35 | 15,72 |
| 201–400 | 16,18 | 16,32 | 16,33 |
| 401–600 | 16,24 | 16,35 | 16,39 |
| 601–1000 | 17,42 | 17,46 | 17,49 |
| 1001 ir daugiau | 17,46 | 17,48 | 17,54 |

2. Pareiginės algos pastoviosios dalies koeficientai dėl veiklos sudėtingumo:

2.1. didinami 5–10 procentų:

2.1.1. ikimokyklinio ugdymo mokyklų, bendrojo ugdymo mokyklų, išskyrus šio priedo 2.2.1 ir 2.2.2 papunkčiuose nurodytas mokyklas, profesinio mokymo įstaigų vadovams ir jų pavaduotojams ugdymui, atsakingiems už mokinių, turinčių specialiųjų ugdymosi poreikių, ugdymo organizavimą, jeigu šiose įstaigose ugdoma (mokoma) 10 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių;

2.1.2. mokyklų vadovams ir jų pavaduotojams ugdymui, jeigu mokykloje ugdoma (mokoma) 10 ar daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pagal bendrojo ugdymo ir profesinio mokymo programas pradžios Lietuvos Respublikoje;

2.2. didinami 5–20 procentų mokyklų vadovams:

2.2.1. dirbantiems mokyklose, skirtose mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių, ar mokyklose, kurios turi padalinius, skirtus specialiųjų ugdymosi poreikių turintiems mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių;

2.2.2. dirbantiems mokyklose, skirtose mokiniams, dėl nepalankių aplinkos veiksnių turintiems specialiųjų ugdymosi poreikių;

2.3. gali būti didinami iki 20 procentų mokyklų vadovams pagal savininko teises ir pareigas įgyvendinančios institucijos nustatytus kriterijus.

3. Jeigu mokyklos vadovo veikla atitinka du ir daugiau šio priedo 2 punkte nustatytų kriterijų, jo pareiginės algos pastoviosios dalies koeficientas didinamas ne daugiau kaip 25 procentais. Pareiginės algos pastoviosios dalies koeficientų didinimo dėl veiklos sudėtingumo kriterijai, nurodyti šio priedo 2 punkte, atsižvelgiant į veiklos sudėtingumo apimtį, detalizuojami Sistemos 12.2–12.3 papunkčiuose.

4. Bendrojo ugdymo, ikimokyklinio ugdymo mokyklų vadovų pareiginės algos pastoviosios dalies koeficientai nustatomi atsižvelgiant į mokinių skaičių einamųjų metų rugsėjo 1 dieną, išskyrus mokyklas, skirtas mokiniams, dėl įgimtų ar įgytų sutrikimų (elgesio ir emocijų ar sveikatos problemų) turintiems didelių ar labai didelių specialiųjų ugdymosi poreikių, ligoninių mokyklų, sanatorijų mokyklų, nepilnamečių tardymo izoliatorių ir pataisos įstaigų mokyklų, tardymo izoliatorių ir (ar) pataisos įstaigų suaugusiųjų mokyklų, vaikų socializacijos centrų vadovų ir vadovų pavaduotojų ugdymui – pagal vidutinį metinį mokinių skaičių; neformaliojo vaikų švietimo mokyklų vadovų – atsižvelgiant į mokinių skaičių einamųjų metų spalio 1 dieną. Vidutinis metinis mokinių skaičius apskaičiuojamas sudėjus praėjusių mokslo metų kiekvieno mėnesio vidutinį mokinių skaičių ir šią sumą padalijus iš to laikotarpio mėnesių, kuriais buvo mokinių, skaičiaus. Vidutinis mėnesinis mokinių skaičius apskaičiuojamas sudėjus kiekvieną dieną buvusių mokinių skaičių ir šį bendrą skaičių padalijus iš mėnesio dienų, kuriomis buvo mokinių, skaičiaus. Į mokinių skaičių įskaitomi tik tie mokiniai, kurie buvo mokomi.

5. Švietimo įstaigos vadovui už darbą pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos mokyklinių brandos egzaminų vykdymą, darbų vertinimą ir apeliacijų nagrinėjimą yra apmokama teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_